b'\n_START_ARTICLE_\nEnergia endosom\xc3\xa0tica\n_START_PARAGRAPH_\nL\'energia endosom\xc3\xa0tica \xc3\xa9s l\'energia que contenen els aliments, un cop transformada, i que fa possible les activitats vitals de les c\xc3\xa8l\xc2\xb7lules d\'un \xc3\xa9sser viu. L\'energia endosom\xc3\xa0tica va lligada al metabolisme dels organismes, mentre que l\'energia que consumeixen per a viure, per\xc3\xb2 que circula fora del metabolisme, \xc3\xa9s l\'energia exosom\xc3\xa0tica. Aquesta diferenciaci\xc3\xb3 \xc3\xa9s habitual en ecologia i, en general, quan es parla de la disponibilitat i circulaci\xc3\xb3 d\'energia i nutrients en un ecosistema. Terme contraposat a l\'energia exosom\xc3\xa0tica que \xc3\xa9s la que ajuda a mantenir la vida i l\'organitzaci\xc3\xb3 dels ecosistemes, per\xc3\xb2 que no flueix ni que s\'aconsegueix per la degradaci\xc3\xb3 en els canvis del metabolisme som\xc3\xa0tic._NEWLINE_El consum mitj\xc3\xa0 mundial anual per persona d\'energia endosom\xc3\xa0tica \xc3\xa9s d\'uns 120 W, \xc3\xa9s a dir, aproximadament un mili\xc3\xb3 de calories. Alguns autors es basen en aquest fet quan estudien el consum exosom\xc3\xa0tic d\'energia i, en comptes de dir, per exemple, "el mateix", "el doble" o "sis i mig vegades m\xc3\xa9s", han creat una unitat de mesura, l\'esclau (o esclau energ\xc3\xa8tic) que equival a aquests 120 Watts o consum mitj\xc3\xa0 hum\xc3\xa0 d\'energia endosom\xc3\xa0tica._NEWLINE_En l\'esp\xc3\xa8cie humana, el consum mitj\xc3\xa0 per persona al m\xc3\xb3n d\'energia endosom\xc3\xa0tica s\'ha triplicat des del paleol\xc3\xadtic fins a l\'actualitat, per\xc3\xb2 no de manera homog\xc3\xa8nia en tot el m\xc3\xb3n. Als pa\xc3\xafsos subdesenvolupats, el consum \xc3\xa9s el mateix o fins i tot inferior que en el paleol\xc3\xadtic, mentre que en el primer m\xc3\xb3n aquest n\'ha augmentat molt m\xc3\xa9s. Es considera que l\'energia endosom\xc3\xa0tica necess\xc3\xa0ria per a subsistir una persona \xc3\xa9s d\'unes 3.000 quilocalories per dia, depenent de l\'edat, sexe, activitat (exercici f\xc3\xadsic), etc., mentre que un habitant del primer m\xc3\xb3n pot menjar fins al triple d\'aquesta raci\xc3\xb3. Aquest fet \xc3\xa9s l\'origen de les anomenades malalties del primer m\xc3\xb3n o malalties dels rics, fonamentades en l\'obesitat i el sedentarisme i que poden comportar problemes cardiovasculars.'